Stammtischpolitik    De Guscht hat schunn en roter Molle  Von siwwe Bier un dann vor Wut.  Er grämt sich wesche dene Dolle  Von denne käner ebbbes dut    Unn dort in Bonn nur Ärscher machen.  "Mein liewer Mann, do brauchsch kä Brill!  "De Guscht schännt, dass die Schwarte krachen.  Unn alle um en rumm sinn still.    "D' Bocksgischter kennt ma alsfort krieche.  Denkt ma heit an die  Polidik.  Die Leit bescheiße unn belieche,  Des isch fer die des högschte Glick!    "Am Stammtisch in de "Rose" dröhnts.  De Guscht isch rischtisch uffgeblieht  Un durch de ganze Wirtssal dröhnt's,  "Die Sauhund sinn so abgebrieht,    Un doch vergehn kä drei vier Daach,  Do henn se so en Lumbesack  An seim Schlawittel. So e Schmach!  Die sin a noch zu dumm, des Pack    Un zum Vertusche noch zu bleed.  Ma sollt doch mähne, Sapperment,  Die mißten stolz sei voller Freed,  Dass ma se wählt ins Parlament!    "Den arme Guscht fräßt fascht de Zorn.  Sei Adre schwellen bloo am Hals.  Er bschtellt vor Wut de fimfte Korn:  "Demokratie isch jedenfalls    E Sach, wo halt nitt klappe kann,  Wie ma sich des so denkt,  Denn nur 'me echte Ehremann  Gehör'n Mandate g'schenkt.    Die Wähler mißten denne Mores  lerne - un bei de Wahle defür sorsche,  Dass so e dreggisch  Lumbekores  Inn Bonn unn Mänz ab morsche    Drausbleiwen aus'm Parlament.  "Ja, Wahle sinn am nägschte Daach,  Unn unsern Guschtl spuckt unn schännt  Voll Schpott unn Schann unn volller Schmach.    Dann schnauft er dief, wischt iwwer d'Stirn,  Nickt fescht unn greift nach Schnaps unn Bier.  Er nimmt als nägschtes in seim Hirn  Die Nazis jetzt schon in's Visier.    Do gibt de Hans ihm leicht en Klaps,  Er isch sein allerbeschter Freind.  De  Guscht verschluckt sich an seim Schnaps  Unn hät beim Huschte fascht gegreint.    "Guscht" sacht der, "reesch dich nit so uff.  Des isch genau Demokratie.  Im Palament, verlaß dich druff,  Do hocken in der Szenerie    So Sticker siwwezich Prozent  Von dene Lumbehunde drin  Unn führen dort des Regiment.  E Republik, die hat den Sinn,    Des Spischelbild vom Volk zu sei.  Unn wer wählt all die Lumbehund  Jedsmol ins Parlament enei  Unn hat dezu sein' Grund?    Die siwwezisch Prozent im Land  Wo nix im Kopf hänn, wie Gewinn,  Wo lätz und falsch unn arrogant  Unn selwer Lumbeseggel sinn!"